**Styremøte i Linderudveien Huseierforening 25.mars 2015**

Til stede:

Cathrine Olsen – leder – nr: 84

Knut Braaen – nr: 100

Jørn Buaas – nr: 91

Ellen Myhre – kasserer – nr:117

Stein Julius Johansen – referent – nr: 82

1) Dryss fra taket i garasjen i første seksjon til høyre innenfor porten. Man kan ta en kost en gang i blant og feie taket fritt for kalken som kommer igjennom.

Men det ble bestemt å kjøpe en presenning og spenne opp i taket på dugnaden.

2) Nettsiden fungerer dårlig med det oppsett og plassering den har i dag. Cathrine skal kjøpe et nytt lagringssted og lage en enklere brukermulighet.

3) Beboer i nr: 133 fikk søppelkassen sin ødelagt av brøytebilen i vinter. Etter en inspeksjon virker dette som en av de få kassene som står så utsatt til. Søppelkassen er en personlig eiendel som hver husstand selv må passe på er plassert så beskyttet som mulig i forhold til måkebiler og søppelbilene. Og da inne på egen tomt.

NB! Det er ikke enkelt for brøytemannskaper å manøvrere seg gjennom våre trange gater.

4) Det var litt snakk om port åpnerne til garasjen ikke funker godt nok. Knut skulle sjekke om det fantes noen billigere enn dagens utgaver.

5) Det er kommet inn en klage fra en av våre beboere som bor på helt nederste rekke ned mot Linderudgrenda.

Mye «søppel» i området mellom oss og Linderudgrenda. Vi videresender mailen fra vår beboer til det nye styret i Linderudgrenda og ber dem ta opp med sine beboere og får ryddet opp.

6) **Garasjeanlegget**, EL / Hybridbiler og bruk av strøm på fellesregningen. Det kom opp på siste generalforsamling vedrørende strømforbruk i fellesgarasje. Vi har per i dag 5 el-biler som står med stikkontakt på fellesanlegget til Huseierforeningen. Med den økningen vi har i dag med El og Hybrid biler vil vi få et problem med kapasiteten på El-anlegget i garasjen. Det gjelder kostnader, men også at vi må ha et anlegg som faktisk tåler en stor økning i ladbare biler. Anlegget i dag er kun beregnet for bruk av motor- kupèvarmere.

I dag er det en 16Amp kurs som er fordelt på 3 uttak pr. «bås». Sikring kan belastes med max 3680Watt. Så, skal 3 stk. benytte kontaktene sine, kan ikke forbruket overstige 1226W pr. kontakt.

Slik det er i dag kan det kanskje gå bra så lenge det benyttes 1 El- bil pr. bås, men hva med de to andre? Skal ikke de da få benyttet sine kontakter? Med 2 El- biler i hver trippel bås, vil ikke anlegget tåle dette.

Julius fortalt at hans Buddy hadde siden 17. januar og frem til i dag brukt strøm for ca kr: 268,- med nettleie på

kr: 0,30 og forbruk på kr: 0,48 pr. kwh. Dette vil igjen medføre et ca. forbruk med nettleie på kr: 1503,- for Buddy`en på årsbasis. Dette er bare en pekepinn på hvor det ligger. Andre biler kan ha et helt annet forbruk og ikke minst et helt annet kjøremønster, som gjør at de fyller mer eller mindre hver kveld/natt.

Etter undersøkelse på nettet på andre anlegg/borettslag, ser vi en generell likhet at gjennomsnittet pr. el-uttak til denne type biler blir belastet en ekstra faktura på alt fra 1500,- til 2500,- pr. bil.

De som benytter el-anlegget i fellesgarasjen i dag, oppfordres til og sette opp egen strømmåler slik at de kan dokumentere forbruket sitt.

Det kan være lurt og gjøre dette nå om sommeren, for da benyttes ikke kontaktene til motorvarmere.

Vi må finne ut kostnadene med å få nok strøm inn til de enkelte kontaktene. Vi må få rede på hvor mye en oppgradering av anlegget vil koste.

Dette må vi gjøre på prinsipielt grunnlag før vi lager et endelig forslag til generalforsmalingen.

7) Parkeringsplasser på tak og inne i garasjen. Nå går vi inn i en tid hvor vi «mister» noen plasser i underetasjen i garasjeanlegget til fotballspillende ungdommer. Det vil si at vi må utnytte de plassene vi har igjen til rådighet. Det gjelder å fylle opp inne i garasjen og i garasjene under før vi tenker på å bruke taket. Da vil «alle» få en plass på ettermiddagen. Men hvis noen bruker garasjetaket i stedet for plassen sin inni vil vi fort fylle opp ute og det blir stående tomt inne i garasjen. Lån heller plassen inni garasjen til en nabo slik at vi fyller opp så godt vi klarer.

**DETTE ER TIL ALLES BESTE**.

 Vi låner plassen til en nabo og derfor 2 biler inne i garasjen og ingen på utsiden.

8) De som har utsikt til garasjetaket ser ofte at noen har glemt å skru av tak-lyset, også frontlyktene kan stå på.

Hvis alle kunne oppgi bilnummer og telefonnummer til styret kan vi få tak i rette vedkommende å få rettet opp feilen. Dette gjelder også slik at vi kan «kontrollere» at det ikke står noen langtids parkert på våre sårt tiltrengte plasser for oss selv.

Send gjerne bilnummer og kontaktinfo på mail til styret.

9) Dugnad og gebyr. Det at vi skal tilbakebetale en sum for oppmøtet medførte mye jobb for kasserer. Vi vil derfor i år bare sende en faktura for manglende deltagelse til de som faktisk ikke deltok.

 Vi trenger de pengene i kassen, både med tanke på asfaltering på øvre felt, men også en mulig oppgradering av det elektriske anlegget i garasjen.

Vi vurderer også å sette dugnadsavgift høyere slik at det ikke skal føles så greit å skulke unna. F.eks kr: 1000,- (?)

10) Dugnaden blir i vår bare **en** dag, og dugnaden

vil vare i 4 timer.

**Nemlig lørdag 25.april fra klokken 10.00 til 14.00.**

Og det betyr at vi faktisk skal være på plass klokken 10.00 og jobbe til 14.00, ikke stikke seg vekk så raskt som mulig.

Det var ikke enkelt å finne dager på våren i år.

11) Vi vil i årets vårdugnad bare bestille **en** hageavfallscontainer.

**Foreløpige ting på denne listen er:**

Feie grus og rake.

Beskjære trær om nødvendig.

Male resterende plank på garasjeanlegg.

Gjøre det pent på fellesanleggene rundt på felte, luke, klippe o.s.v.

Feie/rydde og gjøre det pent på egen parkeringsplass om det blir tid til dette.

12) Vi vil i år ha en avkrysning for deltagelse etter at dugnader er ferdig og oppgaver faktisk er utført. Dette vil bli gjort av et styremedlem.

13) Neste møte blir mandag 20.april klokken 18.00. f.eks ved trappehuset på garasjetaket. Da skal vi gå igjennom hva vi må ha på dugnaden og fordeler oppgaver.

På vegne av styret

Stein Julius Johansen

Nr:82